Oficiālais Vēstnesis L 358 , 31/12/2002 Lpp. 0122 - 0123



Komisijas Regula (EK) Nr. 2383/2002 (2002. gada 30. decembris), ar kuru groza Regulu (EK) Nr. 2366/98, ar ko nosaka sīki izstrādātus noteikumus olīveļļas ražošanas atbalsta sistēmas piemērošanai no 1998./99. līdz 2003./2004. tirdzniecības gadam EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1513/2001 [2], un jo īpaši tās 5. pantu, ņemot vērā Padomes 1984. gada 17. jūlija Regulu (EEK) Nr. 2261/84, ar ko paredz vispārīgus noteikumus attiecībā uz atbalsta piešķiršanu par olīveļļas ražošanu un atbalstu olīveļļas ražotāju organizācijām [3], kurā jaunākie grozījumi izdarīti ar Regulu (EK) Nr. 1639/98 [4], un jo īpaši tās 19. pantu, ņemot vērā Padomes 1998. gada 20. jūlija Regulu (EK) Nr. 1638/98, ar ko groza Regulu Nr. 136/66/EEK par eļļas un tauku tirgus kopīgo organizāciju [5], kurā jaunākie grozījumi izdarīti ar Regulu (EK) Nr. 1513/2001, un jo īpaši tās 4. pantu, tā kā: (1) Komisijas Regulas (EK) 2366/98 [6], kurā jaunākie grozījumi izdarīti ar Regulu (EK) Nr. 1249/2002 [7], 1. pantā ir noteikts, ka olīvu audzētājiem līdz katra tirdzniecības gada 1. decembrim ir jāiesniedz ražas deklarācijas. Minētās regulas 20. panta 1. punktā ir noteikts, ka līdz katra tirdzniecības gada 1. janvārim ražotāju organizācijām vai, attiecīgā gadījumā, to asociācijām attiecīgās dalībvalsts kompetentajai iestādei jāiesniedz to dalībnieku ražas deklarācijas un visi to grozījumi. (2) Tomēr dažos olīvu audzēšanas apgabalos, jo īpaši liela deklarāciju skaita, olīvu audžu pārstrukturēšanas vai citu īpašu apstākļu dēļ, iepriekšminētie termiņi vairs nav piemēroti kontroles vajadzībām. Tādēļ jāparedz, ka dalībvalstis termiņus ražas deklarāciju iesniegšanai kompetentajai iestādei var pagarināt zināmās robežās tā, lai noteiktos apgabalos uzlabotu kontroles efektivitāti. (3) Ražošanas atbalsta olīveļļai sistēmas pārvaldībai un uzraudzībai ir nepieciešams, ka Regulas (EK) Nr. 2366/98 5. pantā paredzētā informācija par jaunu stādīšanu tiek sniegta regulāri. Līdz ar to olīvkoku skaits tirdzniecības gadiem pēc 1998./99. un 1999./2000. gada jāpaziņo Komisijai. (4) Tādēļ attiecīgi jāgroza Regula (EK) Nr. 2366/98. (5) Lai ļautu pagarināt termiņus, kas minēti Regulas (EK) Nr. 2366/98 1. panta 1. punktā, šai regulai jāstājas spēkā no 2002. gada 30. novembra. Tādēļ jāparedz tās tūlītēja stāšanās spēkā. (6) Šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 2366/98 ar šo groza šādi: 1. Regulas 1. panta 1. punktu aizstāj ar šādu: "1. Nolūkā piešķirt atbalstu par olīveļļas ražošanu, kā noteikts Regulas 136/66/EEK 5. pantā, olīvu audzētāji katru tirdzniecības gadu līdz 1. decembrim iesniedz ražas deklarācijas, kurās minēti ražojošie olīvkoki un sīkas ziņas par olīvu audzēm, ko tie pārvalda tā tirdzniecības gada 1. novembrī, uz kuru attiecas deklarācijas. Tomēr, lai atsevišķos apgabalos uzlabotu kontroles efektivitāti, dalībvalstis var pagarināt deklarāciju iesniegšanas termiņus ne vairāk kā par trim mēnešiem. Līdz attiecīgā tirdzniecības gada 1. janvārim dalībvalstis dara Komisijai zināmus apgabalus un iemeslus, kādēļ ražas deklarāciju iesniegšanas termiņš ir pagarināts, un noteikto jauno termiņu." 2. Regulas 5. panta 4. punktu aizstāj ar šādu 4. un 5. punktu: "4. Līdz 2001. gada 31. oktobrim dalībvalstis dara Komisijai zināmus veiktos pasākumus, lai uzraudzītu 2. un 3. punkta piemērošanu un lai sodītu pārkāpējus. 5. Līdz attiecīgā tirdzniecības gada 31. oktobrim dalībvalstis dara Komisijai zināmu olīvkoku skaitu, par kuriem saskaņā ar 2. punktu: - ir iesniegta deklarācija par nolūku veikt stādīšanu, - dalībvalsts uzskata, ka tas ir izrakto koku aizstājējstādījums, - dalībvalsts uzskata, ka tas ir stādījums saskaņā ar apstiprinātu programmu, kas ir saskaņā ar 4. pantu, - dalībvalsts uzskata, kas tas ir papildināts stādījums, par kuru nav tiesību saņemt atbalstu pēc 2001. gada 31. oktobra. Tomēr attiecībā uz 2000./2001. un 2001./2002. tirdzniecības gadu informāciju, kas minēta pirmajā daļā, Komisijai nosūta līdz 2003. gada 28. februārim." 3. Regulas 20. panta 1. punktu aizstāj ar šādu: "1. Līdz katra tirdzniecības gada 1. janvārim ražotāju organizācijas vai attiecīgos gadījumos to asociācijas attiecīgās dalībvalsts kompetentajai iestādei iesniedz savu dalībnieku ražas deklarācijas un visus to grozījumus. Tomēr, lai atsevišķos apgabalos uzlabotu kontroles efektivitāti, dalībvalstis var pagarināt deklarāciju iesniegšanas termiņu ne vairāk kā par trim mēnešiem. Dalībvalstis līdz attiecīgā tirdzniecības gada 1. janvārim dara Komisijai zināmus apgabalus un iemeslus, kādēļ ražas deklarācijas iesniegšanas termiņš ir pagarināts, un noteikto jauno termiņu." 2. pants Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī. To piemēro no 2002. gada 30. novembra. Regula uzliek saistības kopumā un ir tieši piemērojama visās dalībvalstīs. Briselē, 2002. gada 30. decembrī Komisijas vārdā — Komisijas loceklis Franz Fischler [1] OV 172, 30.9.1966., 3025./66. lpp. [2] OV L 201, 26.7.2001., 4. lpp. [3] OV L 208, 3.8.1984., 3. lpp. [4] OV L 210, 28.7.1998., 38. lpp. [5] OV L 210, 28.7.1998., 32. lpp. [6] OV L 293, 31.10.1998., 50. lpp. [7] OV L 183, 12.7.2002., 5. lpp. --------------------------------------------------